"לאחרונה הותקפנו במתקפת סייבר שייתכן כי גרמה לכם לאי־נוחות", כך כתב רוני על־דור מנכ"ל חברת התוכנה סאפיינס במייל שבו הודיע לעובדי החברה על מתקפת הסייבר שהחברה ספגה באפריל. ביום ראשון נחשף ב"כלכליסט" כי סאפיינס נאלצה לשלם כרבע מיליון דולר כופר להאקרים שאיימו להשבית את מחשביה. החברה שילמה את מלא הכופר בביטקוין והורידה את הרשת שלה לזמן לא קצר כדי למנוע נזקים. בתגובה לפניית "כלכליסט" סאפיינס לא אישרה ולא הכחישה את הדברים.
הנהלת החברה הוציאה גם מכתב לספקים ולקוחות באמצע אפריל שבו סיפרה על אירוע הסייבר שעברה. "מתוך זהירות יתרה הורדנו את הרשת שלנו למצב לא מקוון. סאפיינס היתה קורבן לאירוע סייבר שהשפיע על חלק מהרשת שלנו". החברה התנצלה והודיעה כי היא פועלת לבדיקת האירוע בעזרת חברה פורנזית חיצונית וכי לפי ממצאיה האירוע לא פגע בתשתית הייצור שלה ולא היה מעורב בו מידע על אנשים.
ל"כלכליסט" נודע כי ההאקרים חדרו למחשבי סאפיינס זמן לא קצר לפני המתקפה וכאשר עובדי החברה עברו לעבוד מהבית בתקופת הקורונה ההאקרים ניצלו זאת. במסגרת הליך המשא ומתן עם ההאקרים עדכנה החברה את ה־FBI.